SKRIFTLIG FORESPØRGSEL E-1982/99

af Cristiana Muscardini (UEN) til Kommissionen

(5. november 1999)

Om: Sikkerheden i byerne

Det er velkendt, at sikkerheden i mange europæiske byer bliver ringere og ringere, hvilket skaber frygt og bekymring i befolkningen.

Selv om dette ikke er et område, der strengt taget henhører under Kommissionens arbejdsområde,

1. Kan Kommissionen give statistiske oplysninger om dette fænomen?

2. Kan Kommissionen foreslå medlemsstaterne, at de sørger for, at de offentligt ansatte, som arbejder på offentlige steder, og de privatpersoner, der udfører en offentlig funktion som f.eks. taxichauffører, bliver automatisk forbundet til politistationerne (den nødvendige teknologi eksisterer allerede), således at de øjeblikkelig kan give meddelelse om en farlig eller risikofyldt situation og få øjeblikkelig assistance, f.eks. blot ved at trykke på en knap?

Svar afgivet på Kommissionens vegne af António Vitorino

(3. december 1999)

1. Som anført af det ærede medlem indeholder Amsterdam-traktaten ikke nogen eksplicit bestemmelse om, at Fællesskabet har kompetence på området for sikkerhed i byerne. Under Det Europæiske Råds drøftelser i Tammerfors udtrykte regerings- og statscheferne imidlertid ønske om, at der udarbejdes nationale programmer for forebyggelse af kriminalitet. Det skal ske gennem udveksling af oplysninger om de bedste fremgangsmåder og udbygning af samarbejdsnettene. Et sådant samarbejde vil kunne omfatte ungdomskriminalitet, kriminalitet i byer samt kriminalitet i forbindelse med narkotika. Der blev udtrykt ønske om, at man undersøger muligheden af, at EU finansierer et program.

I øjeblikket er det kun medlemsstaterne, der udarbejder statistikker om kriminalitet efter deres egne kriterier og på grundlag af deres interne lovgivning. Der er derfor ikke i dag mulighed for at sammenligne de disponible data. Kommissionen finder det nødvendigt at imødekomme dette behov og er i færd med at udarbejde et udkast til et program, der har fået navnet EUCLID. Formålet med dette program er at forsyne Unionen med et instrument, således at det er muligt at sammenligne politiets og de retlige myndigheders statistikker over kriminalitet. Dette instrument skal, når det er godkendt af Rådet efter høring af Europa-Parlamentet, i de kommende år udvikles yderligere i nært samarbejde med de kompetente politi- og retsmyndigheder i medlemsstaterne samt med Eurostat og Europol.

2. Kommissionen noterer sig det ærede medlems idé om, at offentligt ansatte skal være forbundet med en central hos politiet, som hurtigt kan få oplysning om forbrydelser, når de sker. Den gør opmærksom på, at der i alle medlemsstaterne både er et enkelt alarmnummer (112) og et nummer for at tilkalde politiet. Forslaget om et særligt nummer, der skulle være forbeholdt visse erhverv, som foreslået af det ærede medlem, skal analyseres nærmere for at vurdere de hermed forbundne fordele og ulemper.

I første omgang vil det utvivlsomt være hensigtsmæssigt at undersøge de erfaringer, der allerede er gjort i en række medlemsstater og eventuelt opmuntre til, at der fremlægges oplysninger om de foranstaltninger, der skal træffes på lokalt plan og gennemføres efter fælles overenskomst mellem de forskellige berørte partnere. Sådanne foranstaltninger vil eventuelt kunne analyseres inden for rammerne af EU-programmet Oisin. Kommissionen vil derefter kunne tage stilling til, om der eventuelt kan foreslås bredere foranstaltninger i forbindelse med et globalt tiltag om forebyggelse af kriminalitet.